Só vorder inentingsprogram‘n Gesondheidsorgwerker word by die Chris Hani Baragwanath-hospitaal ingeënt. (Foto: Emmanuel Croset/AFP) Meer as twee miljoen Suid-Afrikaners is reeds ingeënt en nog twee inentingsprogramme word binnekort van stapel gestuur. Mammoloko Kubayi-Ngubane, waarnemende minister van gesondheid, het Vrydagoggend tydens ŉ mediakonferensie bevestig dat 300 000 dosisse van die Johnson & Johnson-entstof gister in die land aangekom het en dat dit gebruik sal word om onderwysers in te ent. Daar is sowat 582 000 mense in die onderwyssektor, het dr. Nicholas Crisp, adjunk-direkteur-generaal van gesondheid, gesê en bygevoeg dat die departement mik om hulle almal binne 10 werksdae in te ent. Die departement van onderwys sal onder meer vervoer reël vir onderwysers na aangewese inentingspersele. Polisiebeamptes en veiligheidslede, onder wie weermagpersoneel, sal ook binnekort ingeënt word. Volgens Crisp sal inentings by polisiestasies plaasvind en is diensverskaffers in dié verband reeds aangestel. Die weermag sal self sy lede inent terwyl die departement van korrektiewe dienste dieselfde benadering as die polisie sal volg om sy lede en gevangenes in te ent. Dr. Barry Kistnasamy, koördineerder van die departement van gesondheid se Covid-19-werkstroom vir beroepsgesondheid en -veiligheid, het gesê daar sal ook begin word om mense by hul werkplekke in te ent. Daar sal met mense 60 jaar en ouer begin word waarna daar na werkers 40 jaar en ouer beweeg sal word. Volgens Kistnamasy is daar 15 miljoen werkers in die formele ekonomie en sewe miljoen in die informele ekonomie. Daar is intussen ook bekend gemaak dat die Sinovac- en Sputnik-entstof hersien en oorweeg word vir Suid-Afrika. Prof. Helen Rees, voorsitter van die Suid-​Afrikaanse Gesondheidsproduktebeheerraad (Sahpra), het gesê Sahpra doen nie self die proewe nie en is afhanklik van akademici en navorsers in dié verband. Daar word verwag dat meer entstowwe van Julie af in die land sal aankom. Dr. Joe Phaahla, adjunkminister van gesondheid, meen die teiken om 67% van die bevolking teen Januarie 2022 in te ent is steeds haalbaar.